Juovlarohkos Davvi-Hålogalándda searvegottebláđiide 2018

Ipmil lea min mielde

Dat dáhpáhuvai jáhkkimis sullii 750 jagi ovdal go Jesus riegádii: Juda gonagas (Máddin Israelas) ságastallá profehtain Jesajain. Gonagasas leat politihkalaš váttisvuođat, ja riidala Israela- stáhtain davvin, seammás go ballá assyrialaččain nuortan. Profehta Jesaja evttoha Akasii ahte galgá rohkadallat mearkka Hearrás, muhto Akas ii dáhto rohkadallat Ipmilis mearkka. Muhto mearka boahtá lihkká, ja profehta cealká gonagassii Akasii: «Dan dihte Hearrá ieš addá didjiide mearkka: Nieida šaddá áhpeheapmin ja riegádahttá bártni ja bidjá sutnje namman Immanuel.» (Jesaja 7,14).

Gonagas Akas ja Juda eai beasa dain politihkalaš váttisvuođain. Muhto mearka maid gonagas oaččui, čuovvu su ja álbmo máŋggaid čuđiid jagiid.

Immanuel máksá: Ipmil lea min mielde.

Go Jesus riegáda, sullii 750 jagi maŋŋil, de mii oaidnit muhtin čiekŋalis oktavuođaid. Go eŋgel muitala Josefii ahte su lohpiduvvon ahkká, Maria, galgá máná oažžut, de eŋgel seammás muittuha sutnje lohpádusa gonagas Akasii máná birra gean gohčodit Immanuel. (Matt 1,23).

Ja de leat fáhkka juovllat sullii 2750 jagi maŋŋel go Jesaja buvttii dáid imašlaš ja earenoamáš dearvuođaid. Mánáš gii riegádii oaččui nama Immanuel.

Juovllaid váldosáhka leage ahte Ipmil lea min mielde. Ipmil šaddá olmmožin. Jesusa riegádeapmi sisttisdoallá ahte dat ipmilaš gárvoda olmmošlašvuođain, nu ahte dat unna mánáš kruppás lea sihke Ipmil ja olmmoš oktanaga. Dán mii gohčodit inkarnašuvdnan.

Mii doallat ain juovllaid juohke jagi, danin go Ipmil lea ain min mielde. Ipmil lea ain dás min máilmmis. Son lea minguin ovttas, son lea okta mis. Son lea dás min eallimiin su ipmillaš lagasvuođain.

Mii eat fuomáš dán lagasvuođa obba áiggi. Muhto muhtomin de sáhttit muosáhit dan. Muhtimat vásihit ahte mii leat lahka Ipmila go čoagganit girkui ja rohkosviesuide, go mii gullat Ipmila sáni, go mii lávlut, ja rohkadallat sutnje. Mii muosáhit su lagasvuođa gásttas, go dat gii gásttašuvvo olles su eallimiin biddjo buotveagalaš Ipmila gieđaide. Mii muosáhit dan eahkedismállásiin. Jesusa rumaš ja varra addojuvvo midjiide. Ja máŋggas mis muosáhit fámolaš deaivvademiid Ipmilin go vádjolit luonddus.

Leat máŋggas geat eai nagot illudit juovllaide, go eallin lea šaddan váttisin. Leat máŋggas geat eai vásit ipmillaš lagasvuođa. Muhto mii sáhttit lihkká gullat ja lohkat sága ahte Ipmil lea min searvvis, ja dasto: juovllaid sáhka hástala min buktit guhtet guoibmámet dan buorrevuođa maid Ipmil addá midjiide.

Buoremus skeaŋka maid sáhttit addit lea veahkehit olbmuid geain lea váttis dilli, juogo sii leat lahka dahje guhkkin.

Ja buohkaide guoská: Ipmil lea boahtán máilbmái, ja mii oažžut vuostáiváldit su ilus ja oskkus.

Buressivdniduvvon juovllat buohkaide!

Olav Øygard

bismma